**לא תוכלו יותר להגיד שלא אמרו לכם**

*מאת* דונלד זאב אסלן

בעונה השלישית של [הסופרנוס](https://www.hbo.com/the-sopranos), סדרה עטורת שבחים המגוללת את סיפורה של משפחת פשע אמריקנית, ישנה סצנה רבת-משמעות בין כרמלה, אשתו של ראש המאפיה טוני סופרנו, לבין פסיכיאטר יהודי המייצג אבטיפוס, ד"ר קראקובר.

כרמלה התחילה להגיע אל ד"ר קראקובר כיוון שבעלה בגד בה שוב ושוב ומשום שמצפונה ייסר אותה על חיי הפשע שלו, הכוללים רצח. הסצנה הזו מייצגת סוג אחד של מערכת היחסים בין מטפל ומטופל: אמת ישירה אל מול צביעות.

כרמלה אומרת: "כל מה שעשיתי היה לוודא שיהיו לו בגדים נקיים בארון ואוכל על השולחן". הפסיכיאטר, שרואה כי כרמלה מנסה לעשות רציונליזציה ליחסיה עם טוני סופרנו, מאשים אותה בכך שהיא *מאפשרת* את התנהגותו של בעלה בכך שהיא מעלימה עין ואז מאתגר את ההתחמקות של כרמלה מן המציאות באמצעות אתיקה ומוסר:

*ד"ר קראקובר:* אני לא לוקח ממך תשלום משום שאני לא מוכן לקחת כסף שהושג בדם. וגם את לא יכולה ... *דבר אחד לא תוכלי אף פעם לומר: שלא אמרו לך*.

הסצנה הזו ממחישה בצורה נוקבת כמה קל לתרץ את מעשינו, להצדיק ולמצוא הסברים רציונליים ולהמשיך להעמיד פני טיפשים. לא קל להתמודד עם האמת הקשה. אבל לפעמים עלינו לדאוג שהמוסר והאתיקה יגברו על האידיאולוגיה והפרגמטיזם.

זכרו את המסקנה הזאת לרגע בעודנו מבצעים דילוג נועז מסדרת הדרמה של HBO למציאות העכשווית בישראל.

נכונה העובדה כי במשך מאות שנים, מיסיונרים נוצרים טיפחו שאיפות תיאולוגיות ביחס לעמים שחיו בארץ הקודש, אך העניין שלהם התעצם ב-1948, לאחר הקמת מדינת ישראל, וגבר עוד יותר לאחר [ניצחונה הצבאי של ישראל במלחמת ששת הימים ב-1967](https://visionmag.org/six-day-war-threatens-western-civilization/).

משנשקפה שנת 2000 באופק, מילניאליזם, משיחיות וחזיונות אחרית הימים התלכדו והזינו להט מיסיונרי קנאי. כיום, [השליחות האוונגליסטית](https://visionmag.org/resisting-missionary-threat/) מתאפיינת במעין תחושת דחיפות אפוקליפטית - מרוץ נגד השעון - להשלים את המלאכה.

הפיתויים האידיאולוגיים והפרגמטיים המושכים את ישראל אל החיבוק חסר המעצורים של [תמיכה נוצרית אוונגליסטית](https://visionmag.org/soul-wrestling-among-good-friends/), ראשיתם באמצע שנות ה-80 של המאה הקודמת. עליית הימין הנוצרי האוונגליסטי הפרו-ישראלי כ[כוח פוליטי רב-רושם](https://visionmag.org/glenn-plummer-evangelical-faith-based-pitfalls/) בארצות הברית, יחד עם הברכה הכלכלית שהביא לישראל, בצורת תיירות והטבות אחרות, יצר את מה שרבים ראו כמעין זיווג "יהודי-נוצרי" משמים.

העובדה שאותה נצרות אוונגליסטית, נטועה מעצם הגדרתה בבשורה (האוונגליון) ותופסת את "הפצת בשורתו של ישו" כחובה קדושה, היא סוגיה שפעילים פרו-ישראלים יהודים רבים אינם מקדישים לו מחשבה. העובדה שכת זו, המונה למעלה מ-600 מיליון מאמינים, חדורה ברצון לנצח ולנצר, ושהעומדים בראשה מתיימרים להחזיק באמת האחת והיחידה ומדגישים במיוחד את גישת "את היהודי בראשונה" (על-פי הברית החדשה, איגרת שאול אל הרומים, א:16) נחשבת ללא יותר מאשר מטרד חסר חשיבות בעיני מנהיגים יהודים רבים.

ישנם היבטים חברתיים, תרבותיים, פוליטיים, כלכליים, תיאולוגיים, פסיכולוגיים וגם אחרים לברית של ישראל עם האוונגליסטים, מה שהופך את שיתוף הפעולה הגלוי עם המיסיונרים לעניין שקשה ולא נוח לדון בו ולהבינו. ולדידם של רוב הישראלים הבטוחים בזהותם ובאמונתם, זוהי סוגייה שיכולה לעבור בקלות מתחת לרדאר.

רוב הישראלים, שאינם שייכים [לאוכלוסיות הפגיעות שמיסיונרים שמים להם למטרה](https://visionmag.org/evangelical-behavior-predatory/) (יהודים מאתיופיה או מרוסיה, חרדים שאינם אמידים, עניים, חולים, חיילים בודדים ונטושים, עולים חדשים, שורדי שואה, מכורים בתהליך גמילה, בעלי בעיות בריאות נפשית ונוער בסיכון), אינם ערים לקיומה של הבעיה או להיקפה.

ואם ישנם ולו שמץ של מודעות או נקיפות מצפון בעניין זה, הרי שהיהודי של ימינו, שלא כהרגלו, יתחמק מחשבון הנפש הנחוץ, מן הדיון הביקורתי, מן הוויכוח ומן הניתוח המקיף בניסיון להיות "הוגן" ולא לערער את הסטטוס קוו.

תחת זאת אולי נבחר להתמקד בחריגים ובנוצרים האוונגליסטים היוצאים מן הכלל שאינם מתאימים לפרופיל הזה, או שאפשר להצביע עליהם ולהראות כי הם "אדיבים", "נדיבים", "אכפתיים" ונקיים מכל אג'נדה רעילה. נעשה שמיניות באוויר בניסיון להבין את ההיסטוריה שלהם, את הניואנסים, את הכיתות והתאולוגיות המרובות, ונחפש נקודות דמיון בינינו לבינם. נמצא הסברים רציונליים שיצדיקו את האוונגליזם ונעצב מחדש את מה שאנחנו מאמינים שהם מאמינים כדי שיתאים לעדשה שלנו, המכוונת בהתאם לרצונותינו. נכבד זה את זה בכך שנתפרץ באמצע משפט וננסה להשלים זה את מחשבותיו של זה, ואז נוסיף את שלנו. כל הדברים המבטאים להט. התפלפלות תלמודית בשינוי. במקום לעמוד על קוצו של יו"ד לשם הבהירות, יצרנו סבך קוצים שאין ממנו מוצא.

ואחת האירוניות של הגישה שאותה נוקטים המיסיונרים האוונגליסטים בישראל, מלבד הדו-פרצופיות שבכוונותיהם וההסתרה המסתננת שבפעולותיהם, היא הפשטות והתכלית הממוקדת של מעשה המיסיון. דומה כי מגייסי כספים יהודים אימצו את הגישה הפשטנית של חבריהם האוונגליסטים כאשר הם מקבלים תרומות ללא תנאי דרך קופת התרומות של הכנסייה המיסיונרית במקום לעסוק בחקירה, בעיון המדוקדק ובאתגרים הכרוכים בנדבנות יהודית מסורתית.

הפשטות האוונגליסטית לעומת המורכבות היהודית עולים, כך נראה, לכדי מעורבות פושעת בהמרת דתם של יהודים לנצרות.

פעילים נגד מיסיונריות ומומחים למודעות למיסיונריות מתוסכלים בצדק מן המידה שבה הנצרות האוונגליסטית, על סניפיה המיסיונריים המשיחיים, באי-כוחה, הצליחה [להכות שורש במדינה היהודית](https://visionmag.org/jewish-agency-gone-missionary/). לנוצרים אוונגליסטים השפעה לא מבוטלת על הממשלה הישראלית, משדולות בכנסת ועד בית המשפט העליון, הודות לפעילות קידום ותמרונים מוצלחים של עורכי דין נוצרים משיחיים ישראלים, ולשימוש בפרוטקציה כדי לעקוף כללים ותקנות.

שתדלנות רבת-עוצמה של נוצרים פונדמנטליסטים בארצות הברית במסווה של "חופש דת" על-פי המשגתו האמריקנית הייתה אפקטיבית מאוד בהחלשת מאמצים וצעדים משפטיים נגד ניסיונות לנצר ומיסיונריות בישראל. אכיפה חלשה מצד משרדי ממשלה בישראל וארגונים האחראים לפקח על מיסיונרים הנכנסים לארץ באמצעות מסמכים כוזבים ו/או חוק השבות תורמת לדריסת הרגל שקנו המיסיונרים האוונגליסטים במדינה היהודית.

מתסכלת באותה מידה לאלה המעוניינים לחשוף את מעורבותם הנרחבת של מיסיונרים בישראל היא ההתנגדות הכמעט גורפת של היהודים האמריקנים מהזרם המרכזי ושל התקשורת הישראלית המודפסת והמקוונת באנגלית לפרסם כל דבר ביקורת בנושא מיסיונרים בשל החששות מפני אובדן קוראים נוצרים ומפני הפחד להפסיד תמיכה כספית, פרסום וחסות של נוצרים.

ובכן, כיצד נפנה אל אותם מנהיגים יהודיים התומכים בעוז בהשפעה נוצרית אוונגליסטית ומעודדים את מעורבותה בכל התחומים בישראל כדוגמת חינוך, חקיקה, צבא, הגירה, עבודה, תיירות ותקשורת, ורבים אחרים?

כאיש מקצוע בתחום בריאות הנפש, אני תוהה אם מונחים ומושגים פסיכולוגיים מתאימים להם ולמעשיהם. האם עלינו להשתמש ב"הכחשה", "הימנעות", "בעיות שליטה", "תכונות אישיות כפייתית", "רציונליזציה", "העלמת עין"? אם נבחר לעיין ב-DSM-5 (המדריך האבחוני והסטטיסטי של ההפרעות הנפשיות - "התנ"ך" של העוסקים במקצוע בריאות הנפש) נוכל למצוא, בהתאם להטיות שלנו-עצמנו, כמה עשרות מונחים נוספים שיסייעו לנו להעמיד תיאור נאמן של המצב הקיים.

אלה מכם שהם מנהיגים יהודיים - המשמשים מנהיגים רוחניים, חינוכיים, מדיניים וקהילתיים - האם אתם באמת יודעים, שומעים, רואים, מבינים את רמת ההסתננות והחדירה שקנו המיסיונרים הנוצרים בתוך החברה הישראלית? האם אתם יכולים להצדיק ברצון את הנזק לפרט, למשפחות ולקהילות בישראל?

האם אתם יכולים להודות שמנצלים אתכם כדי שמיסיונרים יזכו באמינות ובלגיטימיות בקרב אוכלוסיות פגיעות בחברה הישראלית? האם אתם רואים זאת כפעילות "מיטיבה"?

אם תקבלו את המציאות המתועדת, שבה ישנם יותר מ-300 גופים וארגונים בישראל המוקדשים להמרת דתם של ישראלים לנצרות, האם תוכלו להמשיך להתעקש ולהאמין שהם אינם מסייעים בעקיפין לגרום נזק ליהודים כמותכם? איך "מרגישים" מנהיגים יהודיים לגבי 30,000 ישראלים - מספר כפול לעומת 2016 - שהתחילו להאמין בישו ("ישוע") ולכנותו "אדונם ומושיעם"? משפחות התפרקו. קהילות נסדקו. ובקצב הזה, כמה עוד יהודים שהתנצרו במולדתנו נצטרך להקריב לפני שמציאות זו תהפוך ל"בלתי נסבלת"? כשזה יקרה, האם לא יהיה מאוחר מדי לפעול?

ומה אם מנהיגים יהודיים היו לוקחים את הכסף, מקבלים את התמיכה, מעריכים את הסינגור, מאמצים את היתרונות המדיניים הבינלאומיים, אך מתעקשים על קווים אדומים כתובים ונראים לעין, על גבולות ברורים, עם שינויי התנהגות מוגדרים ונצפים, עם תוצאה של "בלי מיסיונריות או שהיחסים שלנו ייפסקו. נקודה". ומקיימים זאת?

אילו נאסר ניצורם של יהודים על ידי מיסיונרים נוצרים בישראל, האם אתם באמת מאמינים שהסיוע המדיני והכספי של נוצרים לישראל היו פוסקים? ואם כן, האם אין בכך כדי לעורר ספק ב"אהבתם" לעם היהודי ולארץ הקודש? ואם לא, ממה יש לחשוש בקביעת קווים אדומים האוסרים על מיסיונריות?

ואולי יש פתרון אחר: האם הגיע הזמן שישראל תסתלק מן [המחיר שאנו משלמים תמורת התמיכה האמריקנית](https://visionmag.org/foreign-aid-neo-colonialism-independence/), אם הוא דורש למכור את נשמותינו כיהודים למיסיונרים נוצרים אוונגליסטים? אולי עלינו לבקש את תמיכתן של אומות אחרות. אולי חלק מן הקשרים הבינלאומיים או האזוריים החדשים שלנו עשויים לסייע לנו בכך. אולי עלינו להיות נכונים יותר לנסות "לעשות את זה לבד".

מנהיגים יהודיים: הפסיקו *להעלים עין.* הנה אמרו לכם. ישנם פתרונות יצירתיים, פרגמטיים. אתם יכולים, אם תבחרו בכך, "לירות בשליח" באמצעות הפחדה או להפחית מחשיבות דבריו, אך המסר האתי והמוסרי נותר בעינו: אתם מקריבים חיי יהודים ואת מורשתנו היהודית. אתם יכולים לבחור למנוע מכספי נוצרים אוונגליסטים ומתמיכתם המדינית להפוך ל"כסף שהושג בדם".

"דבר אחד לא תוכלו אף פעם לומר: שלא אמרו לכם".

*דונלד זאב אסלן, MA, MBA, LMHC, NCC,CRC הוא פסיכותרפיסט רפואי ושיקומי מאוניברסיטת וושינגטון בסיאטל, וושינגטון. גר כיום בירושלים. מומחיותו במשך 45 שנות קריירה הייתה עבודה עם יחידים וקבוצות עם מחלות כרוניות מורכבות, שרובם עברו התעללות פסיכולוגית, גופנית או מינית בילדותם.*